钦定古今图书集成/方舆汇编/职方典/第1146卷 > 《千工坝石桥记》前人
## 钦定古今图书集成/方舆汇编/职方典/第1146卷 > 《千工坝石桥记》前人

自世祖龙飞郢上，二圣寝庙于是乎在。冠盖之所骏
奔，车马之所辐辏，吏民之所征会，商贾之所流通，雄
视他郡。而地称泽国，沮洳为患，津梁所系，厥为重焉。
其在东南隅十里许，有渡曰“千工坝”，东接溪涧诸水，
西汇江、汉枝流，郢、梁二井列于左界，祀事所必经，而
潜、沔、景、随、郧、襄诸郡邑，四通八达之孔道也。旧无桥，
每秋夏雨涨，溢注𤁻衍，遂为巨津，行者有望洋之叹，
迂道则淹日月，徒涉每就沉沦，盖无岁不然。百川孙
公奉玺书为守臣，三载以来，合官府为一体，诸所措
置，咸发于仁心，流为恺泽。一日偶于斯坝，叹曰：“昔人
创坝，将以潴水，使有所泄，岂虞放溢至此？是不桥将
病，涉者日众。桥即木与无桥同，必计长久，非石不可，
是其在我乎？”于是首捐廪禄若干，诸同事者感激合
助有差。仍鸠工画界伐石，揆日先甃两岸，屹如也；中
分五空，洞如也。已而纵横置石其上，翼如也。公复屡
省厚劝，以迄于成。经始于季春之初，报竣于季冬之
望。桥长若干丈，阔减其长者若干丈尺，高如其阔而
加若干尺寸以人计者若干工，以财计者若干金，跨
壑冯广，宛若卧波之虹。五方之众，肩摩踵接而游其
上者，莫不手额叹曰：“斯其为孙公之桥乎！昔行何艰，
今行何易！从此履砥石而不迂，即平康而无溺，皆公
明赐矣。”公闻而不宰其功，曰：“是不过上宣圣主优汤
沐之馀意，守臣何有哉？”会督工官右少监薛君奉、右
监丞张君林，镇抚刘君栋，谓不佞耕于桥畔者，谙桥
端末以记请。不佞尝承乏司空，颇习都水之政，高皇
帝令曰：“凡河津合梁者，所在官司造焉。”朝廷于畿内
津梁益数数廑敕修，非细故也。郢一大都会，公所永
固，官不费而民若罔知，遽成一路伟观有若此。自兹以往，修废举坠，使诸路咸便，以共成一郡之盛，则公
先之矣，是乌可以不记。虽然，不佞之记之也，距独以
兹桥尔哉。